Man oor vrou se aanranding gevonnisNicoleen Swart (Foto verskaf deur AfriForum) Jaco Swart is Dinsdag skuldig bevind aan aanranding met die doel om sy vervreemde vrou, Nicoleen, ernstig te beseer. Hy is in die streekhof in Pretoria-Noord ’n boete van R20 000 opgelê sowel as drie jaar gevangenisstraf wat vir vyf jaar opgeskort is. AfriForum se privaatvervolgingseenheid het Nicoleen kragtens ’n waaksaamheidsopdrag in hierdie saak verteenwoordig. Swart het skuld beken op twee klagtes nadat hy deur ’n onaanvegbare saak in die gesig gestaar is wat beeldmateriaal van sy gewelddadige misdrywe insluit. Kringtelevisie-beeldmateriaal van hul besigheidsperseel wys hoe Swart sy vrou in 2018 slaan, stamp en skop. Van hierdie wrede aanvalle het voor die paartjie se twee kinders plaasgevind. Die saak is voorheen van die rol geskrap. Daarna het Nicoleen en haar familie die privaatvervolgingseenheid om hulp genader. Adv. Gerrie Nel en sy span het vertoë gerig aan die Direkteur van Openbare Vervolging (DOV) en aangedui dat hulle bereid is om privaat vervolging in te stel. Daarna het die DOV in Mei 2021 beveel dat die beskuldigde summier vervolg moet word. Skermskoot uit die kringtelevisiebeeldmateriaal (Verskaf deur AfriForum) Die aanklaer van die Nasionale Vervolgingsgesag het aansoek gedoen dat die beeldmateriaal toegelaat moet word as verswarend ten opsigte van vonnis, maar die hof het dit verbied nadat die verdedigingspan die egtheid daarvan bevraagteken het. AfriForum se privaatvervolgingseenheid het gehoop dat meer gedoen sou word om toe te sien dat die beeldmateriaal op rekord geplaas word sodat die landdros eerstehands Swart se gewelddadige optrede teenoor sy vrou kon sien. “Alhoewel ek teleurgesteld is in die vonnis wat die hof opgelê het, is ek verheug oor die skuldigbevinding,” het Nicoleen na afloop van die verrigtinge gesê. Sy meen dit stuur ’n sterk boodskap uit aan vroue dat hulle moet opstaan teen geslagsgebaseerde geweld en dat daar altyd ’n gewillige oor is wat bereid is om te luister. “Ons word gekonfronteer met die lippediens van die strafregstelsel teen geslagsgebaseerde geweld, asook ’n gebrek aan toewyding en bekwaamheid om na behore na die slagoffers van geslagsgebaseerde geweld om te sien,” voeg Nel by. “Ons wil egter Nicoleen Swart se lof besing omdat sy besluit het om nie ’n slagoffer te wees nie, maar haar stem te laat hoor.”